DA Den Europæiske Unions Tidende L 171/103

KOMMISSIONENS GENNEMFØRELSESFORORDNING (EU) 2017/1184

af 20. april 2017

om regler for anvendelsen af Europa-Parlamentets og Rådets forordning (EU) nr. 1308/2013 for så vidt angår EU-handelsklasseskemaerne for slagtekroppe af kvæg, svin og får og for så vidt angår indberetning af markedspriserne for visse kategorier af slagtekroppe og levende dyr

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning ofr landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 20, litra c), p), q), r), s) og u), og artikel 223, stk. 3, litra c) og d),

under henvisning til Europa-Parlamentets og Rådets forordning (EU) nr. 1306/2013 af 17. december 2013 om finansiering, forvaltning og overvågning af den fælles landbrugspolitik og om ophævelse af Rådets forordning (EØF) nr. 352/78, (EF) nr. 165/94, (EF) nr. 2799/98, (EF) nr. 814/2000, (EF) nr. 1290/2005 og (EF) nr. 485/2008 (2), særlig artikel 62, stk. 2, litra a), b) og c), og

ud fra følgende betragtninger:

(1) Med forordning (EU) nr. 1308/2013 blev Rådets forordning (EF) nr. 1234/2007 (3) ophævet og erstattet. Del II, afsnit I, kapitel I, afdeling 1, i forordning (EU) nr. 1308/2013 indeholder bestemmelser om offentlig intervention og støtte til privat oplagring, herunder klassificering af slagtekroppe af kvæg, svin og får indberetning af priser og tillægger Kommissionen beføjelse til at vedtage delegerede retsakter og gennemførelsesretsakter i denne forbindelse. For at kunne sikre at EU-handelsklasseskemaerne for slagtekroppe af kvæg, svin og får fungerer gnidningsfrit og for at fastsætte sammenlignelige markedspriser for slagtekroppe og levende dyr inden for den nye retlige ramme, bør visse bestemmelser vedtages ved sådanne retsakter. De nye bestemmelser bør erstatte Kommissionens forordning (EF) nr. 315/2002 (4), (EF) nr. 1249/2008 (5) og (EU) nr. 807/2013 (6). Disse forordninger ophæves ved Kommissionens delegerede forordning (EU) 2017/1182 (7).

(2) For at sikre åbenhed over for leverandørerne, skal slagterierne, klassificeringsorganet eller den kvalificerede klassificør, som har foretaget klassificeringen af kategorier af kvæg på otte måneder eller derover, eller af svin eller får, give leverandøren meddelelse om resultatet af klassificeringen af de dyr, der er leveret til slagtning. Denne meddelelse skal indeholde resultatet af klassificeringen, slagtekroppenes vægt, præsentationen af slagtekroppene og, hvor det er relevant, oplysning om, at klassificeringen er gennemført ved automatiserede klassificeringsmetoder.

(3) Pålideligheden af klassificeringen af slagtekroppe af kvæg på otte måneder eller derover, svin og får bør kontrolleres ved regelmæssige kontrolbesøg på stedet, som gennemføres af organer, der er uafhængige af de kontrollerede virksomheder, klassificeringsorganerne og de kvalificerede klassificører. Det bør fastsættes, hvilke betingelser og mindstekrav, der gælder for denne kontrol for indberetning af resultaterne kontrollen på stedet og for opfølgning. For at give medlemsstaterne større fleksibilitet med hensyn til udførelsen af kontrol på stedet afhængigt af deres behov bør muligheden for at foretage en risikovurdering fastsættes.

(4) For at opnå sammenlignelige markedspriser i Unionen er det nødvendigt at fastlægge en standardpræsentation for slagtekroppe, som har indvirkning på vægten og den korrekte pris for slagtekroppene. For at tilpasse de præsentationsformer, der anvendes i nogle medlemsstater, til Unionens standardpræsentation for slagtekroppe, bør visse korrektioner også fastsættes.

(5) Med henblik på noteringen af priser bør medlemsstaterne afgøre, om deres område skal opdeles, og i givet fald i hvor mange regioner. Eftersom Det Forenede Kongerige har meddelt, at det har til hensigt at opretholde sit område i to regioner, bør det af hensyn til gennemsigtigheden fastsættes, at prisnoteringen for Det Forenede Kongerige vedrører to regioner, nærmere bestemt Storbritannien og Nordirland.

(6) For at sikre at priserne for slagtekroppe og levende dyr er repræsentative for medlemsstaternes produktion af okse-, svine- og fårekød, bør det fastlægges, hvilke kategorier, klasser og typer det er obligatorisk at indberette priser for, og der bør fastlægges kriterier for, for hvilke virksomheder og personer prisnoteringen er obligatorisk.

(7) Den metode, medlemsstaterne skal anvende i praksis for at beregne de ugentlige gennemsnitspriser, bør fastsættes. Disse priser bør indberettes og meddelelsen skal udfærdiges i overensstemmelse med Kommissionens gennemførelsesforordning (EU) 2017/1185 (8), undtagen for de meddelelser, der er nødvendige for tilrettelæggelsen af kontroller på stedet eller som tjener som grundlag for tilvejebringelsen af et fuldstændigt overblik over markedet for kød.

(8) For at sikre ensartet anvendelse af EU-handelsklasseskemaerne for slagtekroppe af kvæg, svin og får skal det fastsættes, at en EU-kontrolkomité bestående af eksperter fra Kommissionen og eksperter, der er udpeget af medlemsstaterne, foretager kontrol på stedet. Der bør fastsættes bestemmelser for, hvordan komitéen skal sammensættes og fungere.

(9) Da medlemsstaterne skal have mulighed for at tilpasse sig de nye retlige rammer, bør denne forordning finde anvendelse 12 måneder efter ikrafttrædelsen.

(10) Foranstaltningerne i denne forordning er i overensstemmelse med udtalelse fra Komitéen for den Fælles Markedsordning for Landbrugsprodukter —

VEDTAGET DENNE FORORDNING:

KAPITEL I

KLASSIFICERING AF SLAGTEKROPPE OG KONTROL PÅ STEDET

Artikel 1

Meddelelse af klassificeringsresultater

1. Slagterierne, klassificeringsorganerne eller den kvalificerede klassificør, jf. artikel 9, stk. 1, litra a), i delegeret forordning (EU) 2017/1182, der foretager klassificeringen i overensstemmelse med del A, punkt II, del A, punkt III, del B, punkt II, del C, punkt II, og del C, punkt III, i bilag IV til forordning (EU) nr. 1308/2013, giver leverandøren af dyret meddelelse om resultatet af klassificeringen. Denne meddelelse, som skal være i papirform eller elektronisk form, skal for hver slagtekrop indeholde oplysning om:

a) klassificeringsresultaterne ved angivelse af de tilsvarende bogstaver og tal, som er nævnt i henholdsvis punkt del A, punkt II, del A, punkt III, del B, punkt II, del C, punkt II, og del C, punkt III, i bilag IV til forordning (EU) nr. 1308/2013

b) slagtet vægt, jf. artikel 7 i delegeret forordning (EU) 2017/1182, med angivelse af, om det er varm eller kold vægt

c) slagtekroppens præsentation ved vejningen og klassificeringen på krog angivelse af slagtekroppens præsentation er ikke obligatorisk, hvis der kun er tilladt én præsentation på den berørte medlemsstats område eller region i henhold til den nationale lovgivning

d) eventuelt at klassificeringen er blevet foretaget ved anvendelse af en automatiseret klassificeringsmetode.

2. Medlemsstaterne kan forlange, at meddelelsen, jf. stk. 1, litra a), skal indeholde oplysning om underklasser, hvis der foreligger sådanne oplysninger.

Artikel 2

Kontrol på stedet

1. Der gennemføres kontrol på stedet i alle slagterier, der anvender den obligatoriske klassificering af slagtekroppe, jf. artikel 10, stk. 1, i forordning (EU) nr. 1308/2013.

2. De kvalificerede klassificørers præstationer og de anvendte klassificeringsmetoder såvel som klassificeringen, præsentationen og identificeringen af slagtekroppene på slagterierne, jf. punkt del A, punkt II, del A, punkt III, del A, punkt V, del B, punkt II, del B, punkt V, del C, punkt II, del C, punkt III, del C, punkt IV og del C, punkt V, i bilag IV til forordning (EU) nr. 1308/2013, kontrolleres på stedet ved uanmeldte besøg af et organ, der er uafhængigt af slagterierne, klassificeringsorganerne og de kvalificerede klassificører.

Kravet om uafhængighed af klassificeringsorganerne og de kvalificerede klassificører gælder ikke, hvis det er medlemsstatens myndigheder, der selv udfører kontrollen.

3. Hvis det organ, der har ansvaret for kontrollen på stedet, ikke henhører under en kompetent myndighed, skal den kompetente myndighed kontrollere, at kontrollen på stedet foretages korrekt og mindst én gang om året gennem fysisk bevågning og på de samme betingelser.

Artikel 3

Mindstekrav for kontrollen på stedet

1. Når der gennemføres en risikovurdering i en medlemsstat med henblik på fastlæggelse af mindstekravene for kontrollen på stedet, skal hyppigheden af disse kontroller og antallet af slagtekroppe, der mindst skal kontrolleres, fastlægges på grundlag af en risikovurdering, hvorved der navnlig tages hensyn til antallet af dyr, der slagtes på de pågældende slagterier, og resultaterne af tidligere kontrolbesøg på disse slagterier.

2. Hvis der ikke gennemføres en risikovurdering i en medlemsstat, skal der foretages kontrol på stedet som følger:

a) på alle slagterier, der slagter 150 eller flere stykker kvæg på otte måneder eller derover om ugen i årsgennemsnit, skal der foretages kontrol mindst to gange i hver tremånedersperiode; hver kontrol på stedet skal vedrøre mindst 40 tilfældigt udvalgte slagtekroppe, eller, hvis der er mindre end 40 slagtekroppe til rådighed, samtlige slagtekroppe

b) på alle slagterier, der slagter mere end 500 svin om ugen i årsgennemsnit, skal der foretages kontrol mindst to gange i hver tremånedersperiode

c) medlemsstaterne fastlægger hyppigheden af kontrollen på stedet og antallet af slagtekroppe, der mindst skal kontrolleres, for slagterier, der: i) slagter mindre end 150 stykker kvæg på otte måneder eller derover om ugen i årsgennemsnit ii) slagter mindre end 500 svin om ugen i årsgennemsnit iii) foretager klassificering af slagtekroppe af får.

3. Ved kontrollen på stedet skal følgende navnlig kontrolleres:

a) kategorien af slagtekroppe af kvæg og får

b) klassificeringen, vejningen og mærkningen af slagtekroppene

c) nøjagtigheden af de automatiserede klassificeringsmetoder for slagtekroppe af kvæg og får ved anvendelse af et system med point og grænseværdier, hvormed nøjagtigheden af klassificeringsmetoden fastslås

d) slagtekroppens præsentation

e) hvis det er relevant, den daglige funktionsafprøvning samt alle andre tekniske aspekter af klassificeringsmetoder

f) de daglige kontrolrapporter, jf. artikel 12, stk. 1, litra b), i delegeret forordning (EU) 2017/1182.

Artikel 4

Rapporter og inddragelse af beviser og autorisationer

1. Den kompetente myndighed udfærdiger og opbevarer rapporter om den kontrol på stedet, der fastsat bestemmelse om i artikel 2.

2. I tilfælde, hvor der i forbindelse med kontrollen på stedet, jf. artikel 2, konstateres et betydeligt antal fejlagtige klassificeringer, præsentationer eller identificeringer, eller at anvendelsen af den automatiserede klassificeringsmetode ikke er i overensstemmelse med reglerne, kan de beviser eller autorisationer, som er udstedt til kvalificerede klassificører eller automatiserede klassificeringsmetoder, jf. artikel 9 i delegeret forordning (EU) 2017/1182, inddrages. Hvis der konstateres en fejl i kategori, kropsbygnings- eller fedningsklasse, kan det ansvarlige organ for kontrollen på stedet henstille til operatøren at rette fejlen på mærkningen af slagtekroppen og i de berørte dokumenter.

KAPITEL II

NOTERING OG INDBERETNING AF MARKEDSPRISER FOR SLAGTEKROPPE OG LEVENDE DYR

Artikel 5

Slagtekroppenes præsentation

1. Hvis slagtekroppens præsentation ved vejningen og klassificeringen på krog adskiller sig fra den præsentation, der er fastsat i bilag IV til forordning (EU) nr. 1308/2013 og i artikel 6 i delegeret forordning (EU) 2017/1182, skal vægten af den varme slagtekrop korrigeres ved anvendelse af korrektionerne.

For slagtekroppe af svin, kvæg under otte måneder og får fastsættes korrektionerne af medlemsstaterne.

For slagtekroppe af kvæg på otte måneder eller derover er korrektionerne fastsat i bilaget til denne forordning.

2. Hvis de tilpasninger, der er nævnt i stk. 1, er de samme på hele medlemsstatens område, kan de beregnes på nationalt plan. Hvis tilpasningerne er forskellige fra slagteri til slagteri, beregnes de for de enkelte slagterier.

Artikel 6

Områdeopdeling for notering af markedspriser for slagtekroppe

Medlemsstaterne afgør, om deres område skal tælle som én region, eller om det skal opdeles i flere regioner. Beslutningen træffes på grundlag af:

a) deres områdes størrelse

b) eventuelle eksisterende administrative inddelinger

c) geografiske prisudsving.

Med henblik på notering af markedspriser for slagtekroppe af kvæg omfatter Det Forenede Kongerige mindst to regioner, nærmere bestemt Storbritannien og Nordirland, der kan underinddeles efter de kriterier, der er henvist til i stk. 1.

Artikel 7

Klasser for notering af markedspriser for slagtekroppe af kvæg

Notering af markedspriser på grundlag af EU-handelsklasseskemaet som omhandlet i artikel 10 i forordning (EU) nr. 1308/2013 vedrører de kategorier, der er angivet i del A, punkt II, i bilag IV til samme forordning, og til følgende kropsbygnings- og fedningsklasser:

a) slagtekroppe af dyr på over otte måneder, men under 12 måneder: U2, U3, R2, R3, O2, O3

b) slagtekroppe af ikkekastrerede handyr på over 12 måneder, men under 24 måneder: U2, U3, R2, R3, O2, O3

c) slagtekroppe af ikkekastrerede handyr på over 24 måneder: R3

d) slagtekroppe af kastrerede handyr på over 12 måneder: U2, U3, U4, R3, R4, O3, O4

e) slagtekroppe af hundyr, der allerede har kælvet: R3, R4, O2, O3, O4, P2, P3

f) slagtekroppe af andre hundyr på over 12 måneder: U2, U3, U4, R2, R3, R4, O2, O3, O4.

Artikel 8

Notering af markedspriser for slagtekroppe af kvæg

1. Den markedspris, der skal noteres for slagtekroppe af kvæg på otte måneder eller derover som omhandlet i artikel 14 i delegeret forordning (EU) 2017/1182 noteres af:

a) driftslederen af et slagteri, der årligt slagter mindst 20 000 stykker kvæg på otte måneder eller derover

b) driftslederen af et slagteri, der er udpeget af medlemsstaten, og som årligt slagter mindre end 20 000 stykker kvæg på otte måneder eller derover

c) enhver fysisk eller juridisk person, der hvert år sender mindst 10 000 stykker kvæg på otte måneder eller derover til slagtning og

d) enhver fysisk eller juridisk person, der er udpeget af medlemsstaten, og som hvert år sender mindre end 10 000 stykker kvæg på otte måneder eller derover til slagtning.

2. Medlemsstaten skal sørge for, at der noteres priser for mindst:

a) 25 % af slagtningerne i de regioner, der tilsammen tegner sig for mindst 75 % af de samlede slagtninger i medlemsstaten og

b) 30 % af de stykker kvæg på otte måneder eller derover, der er slagtet i medlemsstaten.

3. De priser, der noteres i overensstemmelse med stk. 1, er priserne for kvæg på otte måneder eller derover, der slagtes i den pågældende noteringsperiode, baseret på slagtekroppens kolde vægt, jf. artikel 14, stk. 3, i delegeret forordning (EU) 2017/1182.

4. Ved noteringen af priserne for hver klasse, jf. artikel 7 i denne forordning, angives den gennemsnitlige slagtevægt, de vedrører, og det anføres, om de er blevet korrigeret for at tage hensyn til hvert af de elementer, der er omhandlet i artikel 5.

Artikel 9

Klasser og vægt for notering af markedspriser for slagtekroppe af svin

Noteringen af markedspriser på grundlag af EU-handelsklasseskemaerne som omhandlet i artikel 10 i forordning (EU) nr. 1308/2013 vedrører følgende vægtklasser:

a) slagtekroppe med en vægt på 60 kg til under 120 kg: S, E

b) slagtekroppe med en vægt på 120 kg til under 180 kg: R.

Artikel 10

Notering af markedspriser for slagtekroppe af svin og kvæg under otte måneder

Den markedspris, som skal indberettes for slagtekroppe af svin og kvæg under otte måneder, jf. artikel 14 og 15 i delegeret forordning (EU) 2017/1182, skal være noteret på de repræsentative markeder af medlemsstaten eller af et slagteris driftsleder eller af fysiske eller juridiske personer, som sender sådanne dyr til slagtning, og som er udpeget af medlemsstaten.

Artikel 11

Notering af markedspriser for slagtekroppe af fårunder 12 måneder

Den markedspris, som skal indberettes for slagtekroppe af får under 12 måneder, jf. artikel 15 i delegeret forordning (EU) 2017/1182, skal være registreret på de repræsentative markeder af medlemsstaten eller af et slagteris driftsleder eller af fysiske eller juridiske personer, som sender sådanne dyr til slagtning, og som er udpeget af medlemsstaten.

Noteringen af markedspriser vedrører følgende vægtklasser:

a) slagtekroppe af lette lam med en slagtevægt under 13 kg

b) slagtekroppe af tunge lam med en slagtevægt på 13 kg eller derover.

Artikel 12

Notering af markedspriser for levende dyr

De markedspriser, som skal indberettes for hver type tyrekalve på mellem otte dage og fire uger, for kvæg til opfedning og for smågrise på ca. 25 kg levende vægt, jf. artikel 16 i delegeret forordning (EU) 2017/1182, skal være registeret på de repræsentative markeder af medlemsstaten eller af fysiske eller juridiske personer, som handler med disse dyr, og som er udpeget af medlemsstaten.

Artikel 13

Beregning af ugentlige markedspriser for slagtekroppe og levende dyr

1. Hvis der ikke er foretaget prisregistrering på repræsentative markeder eller gennem slagterier eller gennem de udpegede fysiske eller juridiske personer, jf. artikel 10, 11 og 12, registreres priserne af landbrugshandelskamre, noteringscentre, landbrugskooperativer eller landboforeninger i den pågældende medlemsstat.

Hvis en medlemsstat har oprettet en komité i den pågældende region til at fastslå priserne for denne region, og hvis medlemmerne af komitéen er ligeligt fordelt på opkøbere og sælgere af kvæg på otte måneder eller derover og slagtekroppe heraf, kan medlemsstaten anvende de priser, der fastsættes af komitéen, med henblik på beregningen af de priser, der skal indberettes.

2. Hvis opkøbene til enhedspris udgør mere end 35 % af det samlede antal slagtninger af kvæg på otte måneder eller derover i en medlemsstat, kan den pågældende medlemsstat fastsætte kriterier til udelukkelse af bestemte varepartier fra prisberegningen, når disse varepartier påvirker priserne i uforholdsmæssigt stort omfang.

Hvis opkøbene til enhedspris udgør under 35 % af det samlede antal slagtninger af kvæg på otte måneder eller derover i medlemsstaten, kan den pågældende medlemsstat dog beslutte ikke at tage priserne for sådanne opkøb i betragtning ved beregningerne.

I de i andet afsnit omhandlede tilfælde beregner de kompetente myndigheder en repræsentativ national pris for hver klasse under hensyntagen til de elementer, der er omhandlet i artikel 14 i delegeret forordning (EU) 2017/1182 og i artikel 5 i denne forordning.

Artikel 14

Indberetning af markedspriserne til den kompetente myndighed

De priser, der noteres i henhold til artikel 7 til 12 fra mandag til søndag hver uge, skal:

a) indberettes til den kompetente myndighed, i papirform eller elektronisk, af slagteriets driftsleder eller af den fysiske eller juridiske person, der er omhandlet i artikel 8, 10, 11 og 12, inden for den tidsfrist, som fastsættes af medlemsstaten eller

b) efter medlemsstatens valg, stilles til rådighed for dens kompetente myndighed på slagteriet eller hos den fysiske eller juridiske person som omhandlet i artikel 8, 10, 11 og 12.

Artikel 15

Indberetning af markedspriser og meddelelser til Kommissionen

1. Indberetningen af markedspriser og de meddelelser, der er omhandlet i artikel 13 og 25 i delegeret forordning (EU) 2017/1182, foretages i overensstemmelse med gennemførelsesforordning (EU)2017/1185 med undtagelse af de meddelelser, der er omhandlet i artikel 25, stk. 3 og 5, i delegeret forordning (EU) 2017/1182.

2. Priserne skal vedrøre perioden fra mandag til søndag i den uge, som går forud for den uge, hvori de meddeles.

KAPITEL III

EU-KONTROLKOMITÉ OG KONTROL PÅ STEDET

Artikel 16

EU-kontrolkomité

1. EU-kontrolkomitéen (herefter »komitéen«) har ansvaret for gennemførelsen af kontrollen på stedet for så vidt angår:

a) anvendelse af EU-handelsklasseskemaerne for slagtekroppe af kvæg, svin og får

b) noteringen af markedspriserne i overensstemmelse med nævnte handelsklasseskemaer

c) klassificeringen, identificeringen og mærkningen af produkter i forbindelse med opkøb ved offentlig intervention af oksekød.

2. Komitéen må højst bestå af:

a) tre eksperter fra Kommissionen, hvoraf én fungerer som formand for komitéen

b) en ekspert fra den pågældende medlemsstat

c) otte eksperter fra andre medlemsstater.

Medlemsstaterne udpeger eksperter, der er uafhængige og kvalificerede med hensyn til at klassificere slagtekroppe og notere markedspriser og udføre det specielle arbejde, der kræves.

Eksperterne må under ingen omstændigheder personligt udnytte eller videregive oplysninger, de modtager i forbindelse med arbejdet i komitéen.

3. Komitémedlemmernes rejse- og opholdsudgifter i tilknytning til gennemførelsen af kontrol på stedet afholdes af Kommissionen i overensstemmelse med reglerne for refusion af rejseudgifter og dagpenge til personer, der ikke er ansat ved Kommissionen, og som Kommissionen har anmodet om at fungere som eksperter.

Artikel 17

Kontrol på stedet

1. Kontrollerne på stedet foretages på slagterier og kødmarkeder, i interventionscentre og prisnoteringscentre og hos centrale eller regionale organer, der gennemfører følgende bestemmelser:

a) anvendelse af EU-handelsklasseskemaerne for slagtekroppe af kvæg, svin og får

b) noteringen af markedspriserne i overensstemmelse med nævnte handelsklasseskemaer

c) klassificeringen, identificeringen og mærkningen af produkter i forbindelse med opkøb ved offentlig intervention af oksekød

2. Kontrollerne på stedet gennemføres med regelmæssige mellemrum i medlemsstaterne og hyppigheden heraf kan variere afhængig af oksekøds-, svinekøds- og fårekødsproduktionens relative størrelse i de besøgte medlemsstater eller de uregelmæssigheder, der optræder ved anvendelsen af handelsklasseskemaerne og indberetningen af markedspriserne.

Repræsentanter for den besøgte medlemsstat kan deltage i kontrollen på stedet.

Hver medlemsstat tilrettelægger de kontrolbesøg på stedet, der skal aflægges på deres område, i overensstemmelse med de anførte krav fra Kommissionen. Med henblik herpå tilsender medlemsstaten senest 60 dage før kontrollerne på stedet Kommissionen udkastet til programmet for de planlagte kontroller på stedet. Kommissionen kan anmode om, at programmet ændres.

Kommissionen underretter så tidligt som muligt før hver kontrol besøg på stedet om ændringerne af programmet og om, hvordan det skal gennemføres.

Artikel 18

Rapporter

Ved afslutningen af hvert besøg mødes komitéens medlemmer og repræsentanterne for den medlemsstat, hvor der er aflagt besøg, for at gennemgå resultaterne. Komitéens medlemmer skal drage konklusioner af kontrollen på stedet med hensyn til:

a) anvendelse af EU-handelsklasseskemaerne for slagtekroppe af kvæg, svin og får

b) noteringen af markedspriserne i overensstemmelse med nævnte handelsklasseskemaer.

Komitéens formand udarbejder en rapport om de gennemførte kontroller på stedet og de konklusioner, der er omhandlet i stk. 1. Rapporten fremsendes hurtigst muligt til den medlemsstat, hvor der er aflagt besøg, og dernæst til de øvrige medlemsstater.

Hvis der i en medlemsstat gennemføres kontroller på stedet, jf. stk. 2, tilsender Kommissionen den relevante kompetente myndighed en foreløbig rapport for at give mulighed for at fremsætte bemærkninger og tager disse bemærkninger i betragtning ved udarbejdelsen af den endelige rapport og offentliggør den kompetente myndigheds bemærkninger sammen med den endelige rapport.

Hvis der i rapporten om den gennemførte kontrol på stedet påpeges mangler på de forskellige aktivitetsområder, som er blevet kontrolleret, eller hvis der fremsættes anbefalinger til at forbedre dem, informerer medlemsstaten Kommissionen om alle ændringer, der påtænkes, eller som er gennemført, senest tre måneder, efter at rapporten blev sendt.

KAPITEL IV

AFSLUTTENDE BESTEMMELSE

Artikel 19

Ikrafttræden og anvendelse

Denne forordning træder i kraft på syvendedagen efter offentliggørelsen i Den Europæiske Unions Tidende.

Den anvendes fra den 11. juli 2018.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 20. april 2017. På Kommissionens vegne Jean-Claude JUNCKER Formand

(1) EUT L 347 af 20.12.2013, s. 671.

(2) EUT L 347 af 20.12.2013, s. 549.

(3) Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (EUT L 299 af 16.11.2007, s. 1).

(4) Kommissionens forordning (EF) nr. 315/2002 af 20. februar 2002 om registrering af priserne for ferske eller kølede slagtekroppe af får på Fællesskabets repræsentative markeder (EFT L 50 af 21.2.2002, s. 47).

(5) Kommissionens forordning (EF) nr. 1249/2008 af 10. december 2008 om gennemførelsesbestemmelser til EF-handelsklasseskemaerne for slagtekroppe af voksent kvæg, svin og får og for indberetning af priser (EUT L 337 af 16.12.2008, s. 3).

(6) Kommissionens gennemførelsesforordning (EU) nr. 807/2013 af 26. august 2013 om gennemførelsesbestemmelser til Rådets forordning (EF) nr. 1234/2007 for så vidt angår registrering af priserne for visse kvægkategorier på Unionens repræsentative markeder (EUT L 228 af 27.8.2013, s. 5).

(7) Kommissionens delegerede forordning (EU) 2017/1182 af 20. april 2017 om supplerende regler til Europa-Parlamentets og Rådets forordning (EU) nr. 1308/2013 for så vidt angår EU-handelsklasseskemaerne for slagtekroppe af kvæg, svin og får samt indberetning af markedspriser for visse kategorier af slagtekroppe og levende dyr (se side 74 i denne EUT).

(8) Kommissionens gennemførelsesforordning (EU) 2017/1185 af 20. april 2017 om regler for anvendelsen af Europa-Parlamentets og Rådets forordning (EU) nr. 1307/2013 og (EU) nr. 1308/2013 for så vidt angår indberetning til Kommissionen af oplysninger og dokumenter og ændring og ophævelse af flere af Kommissionens forordninger (se side 113 i denne EUT).